మూడో అతిపెద్ద ఐపీవోకు ముహూర్తం నేడే!
- భారీనిధుల సమీకరణకు జీఐసీ పబ్లిక్‌ ఇష్యూ
- రూ.11,370 కోట్ల కోసం ప్రాథమిక మార్కెట్లోకి
- షేరు ఒక్కింటికి ధర శ్రేణి రూ.855-912
న్యూఢిల్లీ: ప్రాథమిక మార్కెట్లో బుధవారం మరో సంచలనం నమోదు కానుంది. దేశంలో మూడో అతిపెద్ద పబ్లిక్‌ ఇష్యూకు గాను జనరల్‌ ఇన్సూరెన్స్‌ కార్పొరేషన్‌ ఆఫ్‌ ఇండియా (జీఐసీ ఆర్‌ఈ) నగారా మోగించనుంది. దాదాపు రూ.11,370 కోట్ల మేర భారీ నిధుల సమీకరణకు గాను కంపెనీ ఇష్యూకు తెర తీయనుంది. దేశంలో కోల్‌ ఇండియా (రూ.15,200 కోట్లు), రిలయన్స్‌ పవర్‌ (రూ.11,700 కోట్లు) ఐపీవోల తరువాత భారీగా నిధుల సమీకరణకు వస్తున్న సంస్థ జీఐసీయే కావడం విశేషం. ఈ పబ్లిక్‌ ఇష్యూ ధర శ్రేణిని సంస్థ రూ.855-912గా నిర్ణయించింది. సంస్థ ఉద్యోగులకు రూ.45 రాయితీ ఇవ్వనున్నారు. బుధవారం ప్రారంభమయ్యే ఈ ఇష్యూ ఈ నెల 13న ముగిసిపోనుంది. ఈ కంపెనీ షేర్లు ఎన్‌ఎస్‌ఈ, బీఎస్‌ఈలలో నమోదు కానున్నాయి. ఈ ప్రభుత్వ రంగ సంస్థ 2017 జూన్‌ 30 నాటికి 161 దేశాల్లో విస్తరించి ఉంది. జీఐసీ ప్రధానంగా ఇండియా ఇంటర్నేషనల్‌ ఇన్సూరెన్స్‌, అగ్రికల్చర్‌ ఇన్సూరెన్స్‌ కంపెనీ ఆఫ్‌ ఇండియా, జీఐసీ భూటాన్‌ రీ లిమిటెడ్‌ పేర్లతో మూడు ప్రధాన గ్రూపులు కలిగి ఉంది. పబ్లిక్‌ ఇష్యూలో సంస్థ దాదాపు భాగంగా 12.26 శాతం శాతం విలువ చేసే వాటాను విక్రయించనుంది. వాటా విక్రయం తర్వాత ప్రభుత్వ వాటా 86 శాతానికి తగ్గనుంది. ఈ ఐపీవో ద్వారా రూ.11,373 కోట్ల నిధులను సమీకరించనుంది. సాధారణ బీమా రంగంలో ఈ కంపెనీ భారత మార్కెట్లో 60 శాతం వాటాను కలిగి ఉంది. ప్రీమియం వసూళ్లలో ఆసియాలోనే మూడో అతిపెద్ద బీమా కంపెనీ కాగా, ప్రపంచంలో 12వ అతిపెద్ద కంపెనీగా నిలుస్తోంది.
మీ స్నేహితులకు రికమెండ్ చెయ్యండి